બ્લોગનું મહત્ત્વનું અંગ છે પ્રતિભાવ આપવાની સુવિધા. બ્લોગના વાચકો બ્લોગ પરના કોઈ પણ લેખ પર સીધો જ પ્રતિભાવ લખી શકે છે. પ્રતિભાવ કે જેને કોમેન્ટ કહે છે એ ખૂબ જ અસરકારક માધ્યમ છે. અહીં વાચકને પોતાના વિચારો પ્રગટ કરવાની અઝાદી મળે છે. સારામાં સારા લેખકની કૃતિ પણ નબળી જણાઈ હોય તો વાચકો નિ:સંકોચ એમનું મંતવ્ય રજૂ કરી દે છે. આ કારણે ઘણીવાર કોમેન્ટને બ્લોગની સફળતાના માપદંડ તરીકે પણ જોવામાં આવે છે. જેટલી કોમેન્ટ વધારે એટલા બ્લોગના વાચકો વધારે એવી એક સામાન્ય ધારણા છે. અને એટલે ઘણીવાર તો કોમેન્ટ કરના વાટકી વ્યવહાર પણ જોવા મળે છે. તમે અન્યના બ્લોગ પર જઈને પ્રતિભાવો આપો તો એ તમારા બ્લોગ પર આવીને પ્રતિભાવ આપે. ઘણીવાર તો મૂળ કૃતિથી પણ લાંબો પ્રતિભાવ આપનારા મળી આવે છે. તો વગર વાંચે પ્રતિભાવ કરનારા પણ છે. એવા પણ વાચકો છે જેઓ માત્ર વાંચવાનું જ પસંદ કરે છે અને ક્યારે ય પ્રતિભાવ આપતા નથી. અહીં એક બાજુ જ્યાં દેશ-વિદેશની, જાહેર જીવનની બૌદ્ધિક ચર્ચાઓ છે તો બીજી બાજુ કોપીરાઈટ અને ઊઠાંતરીનાં આક્ષેપો, બિનજરૂરી દલીલો ને તો ક્યાંક પ્રસિદ્ધિ માટેની યોજનાઓ પણ છે. તો ય જેમ સારાં પુસ્તકને વગર માર્કેટીંગ વાચકો મળી જ રહે છે તેમ સારા બ્લોગ્સ કે વેબસાઈટને પણ વાચકો મળી જ રહે છે. આ ઈંટરનેટી દુનિયામાંથી આપણને કેટલાક સારા કવિઓ અને લેખકો મળ્યા છે અને તેઓનાં પુસ્તકો પણ પ્રકાશિત થયા છે.